ประกาศการไฟฟ้าฝ่ายผลิตแห่งประเทศไทย

เรื่อง กำหนดเขตสำรวจสายส่งไฟฟ้าขนาด ๕๐๐ กิโลโวลต์

จากชายแดน (บริเวณจังหวัดหนองคาย) ไปยังสถานีไฟฟ้าย่อยอุดรธานี ๓

(ฉบับที่ ๒)

โดยที่เห็นสมควรกำหนดเขตสำรวจสายส่งไฟฟ้าขนาด ๕๐๐ กิโลโวลต์ จากชายแดน (บริเวณจังหวัดหนองคาย) ไปยังสถานีไฟฟ้าย่อยอุดรธานี ๓ จังหวัดอุดรธานี เพื่อรับซื้อไฟฟ้าจากสาธารณรัฐประชาธิปไตยประชาชนลาว ในโครงการน้ำงึม ๒ เป็นการเพิ่มเติม

อาศัยอำนาจตามความในมาตรา ๒๘ แห่งพระราชบัญญัติการไฟฟ้าฝ่ายผลิตแห่งประเทศไทย พ.ศ. ๒๕๑๑ แก้ไขเพิ่มเติมโดยพระราชบัญญัติการไฟฟ้าฝ่ายผลิตแห่งประเทศไทย (ฉบับที่ ๕) พ.ศ. ๒๕๓๕ จึงประกาศให้ทราบโดยทั่วกันว่า กฟผ. จะดำเนินการสำรวจทั่วไป เพื่อเลือกแนวสำหรับก่อสร้างสายส่งไฟฟ้า ขนาด ๕๐๐ กิโลโวลต์ โดยมีเขตเดินสายไฟฟ้าด้านละไม่เกิน ๔๐ เมตร จากชายแดน (บริเวณจังหวัดหนองคาย) ไปยังสถานีไฟฟ้าย่อยอุดรธานี ๓ จังหวัดอุดรธานี โดยจะทำการสำรวจในท้องที่ต่างๆ เพิ่มเติมจากที่เคยประกาศกำหนดเขตสำรวจไว้ในราชกิจจานุเบกษา ฉบับประกาศทั่วไป เล่ม ๑๒๒ ตอนที่ ๔๔ ง เมื่อวันที่ ๒ มิถุนายน พ.ศ. ๒๕๔๘ ดังนี้

๑.  จังหวัดหนองคาย

(๑)  อำเภอโพนพิสัย

๒.  จังหวัดอุดรธานี

(๑)  อำเภอหนองหาน (๒)  อำเภอกุมภวาปี (๓)  กิ่งอำเภอประจักษ์ศิลปาคม

ทั้งนี้ ตั้งแต่บัดนี้เป็นต้นไป

ประกาศ ณ วันที่ ๒๔ กรกฎาคม พ.ศ. ๒๕๔๙

ไกรสีห์ กรรณสูตร

ผู้ว่าการการไฟฟ้าฝ่ายผลิตแห่งประเทศไทย